לאחר הפלישה הגרמנית לפולין הועברה הדיוויזיה תחת פיקודו של וולטר שורט לפורט בנינג, ג'ורג'יה. הדיוויזיה השתתפה בתימרוני לואיזיאנה ובתימרוני קרוליינה, וב-1 באוגוסט 1942 הפליגה לאנגליה, תחת פיקודו של טרי אלן. כחלק מהקורפוס ה-2 נחתה הדיוויזיה בנובמבר 1942 באוראן, אלג'יריה, כחלק ממבצע לפיד, ולאחר מכן היא לחמה במהלך המערכה בתוניסיה. לאחר מכן השתתפה הדיוויזיה בפלישה לסיציליה, כחלק מהארמייה השביעית בפיקודו של ג'ורג' פטון. באוגוסט 1943 הודח טרי אלן מתפקידו על ידי עומר בראדלי, וקלארנס הובנר מונה למפקד הדיוויזיה, ובנובמבר 1943 היא חזרה לאנגליה כהכנה למבצע אוברלורד. ב-6 ביוני 1944 נחתה הדיוויזיה בחוף אומהה, יחד עם הדיוויזיה ה-29 כחלק מהקורפוס ה-5, ועל אף אבדות רבות נאחזו הכוחות בחוף והדפו את הדיוויזיה הגרמנית ה-352 מעמדותיה. לאחר מכן לחמה במערכה בנורמנדי, ובכלל זה השתתפה במבצע קוברה. לאחר מכן היא לחמה במהלך הקרב על יער הירטגן ובמהלך הקרב על הבליטה, ובהמשך השתתפה בפלישת בעלות הברית המערביות לגרמניה עד סוף המלחמה. במהלך הלחימה איבדה הדיוויזיה 3,616 הרוגים ו-15,208 פצועים.